da en en en fr de da id da nb da da da da da da nb nb da de en en
Først var der 9 af De Gamle, så var der 10, og så var der pludselig igen kun 9 - men de skulle have været 11 - Svanholm Cricketklub
Søndag d. 18. maj 2014 kl. 18:29 af Henrik Pfaff
Problemet med spillerantallet var dog ikke det eneste, som dagens anfører Allan From stod med. Kenneth Schwaner-Hansen mødte - prisværdigt - op, selv om han havde pådraget sig en skade i form af et dårligt knæ. Han ville dog gerne give det et forsøg, så vi ikke skulle mangle yderligere en mand til kampen. På forbilledlig vis lykkedes det Allan F. at tabe lodtrækningen, uden at det kom som den store overraskelse for os andre. Man har vel lært et og andet af den sædvanlige anfører. Det kostede os nu en tur i marken, selv om det nu nok ikke ville være en ulempe at komme først i marken, da vejret ikke var det allerbedste. Den stod på termotøj og ekstra trøjer hos mange af De Gamle, så man kunne forudse en kold omgang senere på aftenen. På forunderlig vis lykkedes det dog Allan F. at få talt kampen ned til 2 x 15 overs med 3 overs pr. bowler og max. 25 point pr. gærdespiller i stedet for 35.
Niels Pedersen (0 for 13) og Flemming Søegaard - den gamle Gamle - (1 for 11) gjorde det aldeles godt og holdt deres score nede på lige godt 4 pr. over, da de havde bowlet færdig. Mange chancer blev givet, og i en af dem lykkedes det Kenneth at forværre sin knæskade, hvorfor han måtte opgive at spille videre. I mellemtiden var vi dog kommet op på 10 mand, da en af Soranerne lettere forsinket dukkede op. Så da Kenneth måske luske ud, var vi nu igen kun 9 mand. Nu tog Ian Moore (0 for 25) og Jan Overgaard (1 for 18) over, men blev lidt dyrere end de 2 åbnere. Til at slutte af havde vi nu Allan Majgaard (1 for 18) samt Mark Skotland (0 for 9). En lille morsomhed i forbindelse med Allan M's gærde var, at det var Flemming, der i en deep square greb Henrik Bjerregaard ud. Så på denne måde fik Flemming hævn for den forsmædelige behandling, han fik af samme Bjerregaard, der på det groveste maltrakterede Flemmings kastning med adskillige kæmpe 6'ere sidste år. Det var hermed lykkedes os at begrænse deres score til 96 point, noget som kunne være gået meget værre.
Opskriften på vores gærde-innings hed nu ca. 6,5 pr. over. Åbnerne Ian Moore (14) og Michael Petersson (28*) levede fuldt op til denne score, så da Allan M. (28*), der på sine sidste 2 bolde klaskede et par gevaldige 6'ere ud, og Allan F. (16) fortsatte de gode takter, var det op til Mark Skotland (6*) og Jan (1*), der fik lov til at score det vindende point, at gøre arbejdet færdig. Så med 7 bolde tilbage passerede vi deres score med Michael Goeskjær, Niels, Flemming og Kenneth ventende udenfor.
Herefter kunne vi fortrække til omklædningsrummet, hvor De Gamle kunne få varmet deres luksuslegemer op igen til normal kropstemperatur, inden den skulle køles ned igen med noget dejlig koldt fadøl fra det nyrensede anlæg (der havde været nogle klager over øllets smag i sidste uge, så det blev der rådet bod på med det vons).
Glostrup/Forty 96 for 3 på 15 overs
Svanholm/Soraner 97 for 2 på 13,5 overs
Fra frelsende rensningsengel og referent